Krieket: Reën bring verligting vir lopiedroogteKagiso Rabada en Faf du Plessis verlaat die veld tydens die toets teen Engeland. (Foto: Michael Sheehan/AP) Die sagte reën wat Saterdag vir ŉ hele paar uur oor St. Georgepark in Port Elizabeth uitgesak het, het ŉ bietjie verligting gebring vir die droogtegeteisterde Oos-Kaap, asook vir die Proteas, wie se lopiedroogte voortduur. Suid-Afrika was met uitskeityd op die derde dag van die derde toets teen Engeland steeds kniediep in die knyp op 208/6, ŉ agterstand van nog 291 met slegs vier paaltjies staande nadat Engeland ŉ reusetelling van 499/9 in sy eerste beurt aangeteken het. Quinton de Kock (63*) en Vernon Philander (27*) het reeds ŉ vennootskap van 54 lopies om die sewende paaltjie opgestel, andersins was die gesigte nog rooier. Nou is die groot vraag, as hulle so kan kolf, vasbyt en die gety keer, hoekom nie ook die meer erkende kolwers op ŉ blad wat steeds bitter min aan die boulers bied nie? Die byna enigste positiewe aspek aan Suid-Afrika se kolfkant was die vegtersbeurte van De Kock (134 balle, 9 x 4), Philander (65 balle, 5 x 4) en Anrich Herbst, wat as naguiltjie 136 balle getrotseer het vir 18 lopies. Aan die negatiewe kant het die swak kolfpeil van die kaptein, Faf du Plessis (8), voortgeduur asook die middelmatige vertonings van Rassie van der Dussen (24), Zubair Hamsa (10), Pieter Malan (18) en Dean Elgar (35). Daar word in baie kringe geskimp dat Du Plessis as kaptein vervang moet word, maar deur wie? Aiden Markram, Temba Bavuma of Elgar? Dink maar nog ŉ slag mooi. As reën, wat ook vir Sondag voorspel word, nie ŉ stokkie voor Engeland se opmars steek nie, kan daar groot probleme wees. Daar is verskillende scenario’s wat hom kan afspeel. Suid-Afrika kort nog 91 lopies om die opvolgbeurt af te weer. As Engeland vroeg toeslaan, sal hy die opvolgbeurt na alle waarskynlikheid afdwing, veral nadat die draaibouler Dom Bess 5/51 platgetrek het. Andersins sal die Engelse weer kolf en ŉ bykans onmoontlike teiken aan Suid-Afrika stel, met net die vierde en laaste toetswedstryd wat op die Wanderers wag.